**Nástup do školy od 01.06.2020**

**Informácie pre zákonných zástupcov**

Ministerstvo školstva, vedy, výskumu a športu Slovenskej republiky umožňuje zriaďovateľom otvorenie nultého až piateho ročníka základných škôl a školských klubov detí (ďalej len „ZŠ 0 – 5“) od 1. 6. 2020. Podľa rozhodnutia ministra sa zriaďovatelia základných škôl v spolupráci s riaditeľmi základných škôl môžu rozhodnúť, vzhľadom na ich miestne podmienky (vývoj šírenia nákazy COVID-19), ale aj vzhľadom na ich personálne, materiálne, priestorové možnosti, či ZŠ 0 – 5 otvoria a v akom režime. Zriaďovateľ, v spolupráci s riaditeľom základnej školy, umiestni žiaka v škole prednostne podľa poradia kritérií určených v rozhodnutí ministra.

1. Žiakov školy rozdelí riaditeľ základnej školy na skupiny, v ktorých ich bude najviac 20.
2. V prípade väčších škôl, a teda aj väčšieho počtu skupín, odporúčame rozdeliť nástup do ZŠ 1 – 5 na niekoľko časových úsekov napr. od 7:30 hod do 8:30 hod v 10 min. intervaloch.

Postup príchodu žiakov do školy:

1. Žiaci 0. a 1. ročníka v čase od 07:30 – 07:40 h
2. Žiaci 2.ročníka v čase od 07:40 – 07:50 h
3. Žiaci 3.ročníka v čase od 07:50 – 08:00 h
4. Žiaci 4.ročníka v čase od 08:00 – 08:10 h
5. Žiaci 5.ročníka v čase od 08:10 – 08:20 h.
6. Žiaci, s cieľom ochrany pred komunitným šírením ochorenia COVID – 19 v základnej škole, prichádzajú a odchádzajú len s osobami, ktoré so **žiakom žijú v spoločnej domácnosti**.
7. Zabezpečíme každodenný ranný zdravotný filter, ranné meranie teploty žiakov každej skupiny a dezinfekciu rúk všetkých osôb pri vstupe do budovy, a to dezinfekčným prostriedkom vhodne umiestneným.
8. **Zákonný zástupca:**
9. zodpovedá za dodržiavanie hygienicko-epidemiologických opatrení pri príchode žiaka do základnej školy a pri odchode žiaka zo základnej školy (nosenie rúšok, dodržiavanie odstupov, dezinfekcia rúk).
10. zabezpečí pre svoje **dieťa každý deň dve rúška a papierové jednorazové vreckovky.**
11. dodržiava pokyny riaditeľa školy, ktoré upravujú podmienky prevádzky konkrétnej základnej školy do konca školského roku 2019/2020.
12. predkladá pri prvom nástupe žiaka do základnej školy, alebo po každom prerušení dochádzky žiaka do základnej školy v trvaní viac ako tri dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie (príloha č. 2).
13. v prípade, že u dieťaťa je podozrenie alebo potvrdené ochorenie na COVID\_19, bezodkladne o tejto situácii informuje príslušného vyučujúceho a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. **Za týchto podmienok je dieťa zo školy vylúčené. Taktiež, ak príde do školy bez rúšok a hygienických potrieb.**
14. Dobrovoľná účasť žiakov na vyučovaní v základnej škole resp. nemožnosť zúčastňovať sa vyučovania v základnej škole z dôvodu naplnenia kapacity, neumožňuje základnej škole pokračovať vo vzdelávaní podľa školského vzdelávacieho programu. Podľa platného usmernenia k obsahu a organizácii vzdelávania žiakov základných škôl počas mimoriadneho prerušenia školského vyučovania v školách v školskom roku 2019/2020 sa písomné a ústne skúšanie nerealizuje najmenej tri týždne „od nástupu žiakov do školy“.
15. Pedagogickí zamestnanci a odborní zamestnanci, ktorí nastúpia do škôl, budú zabezpečovať vyučovanie v základnej škole a výchovné aktivity pre žiakov 0. až 5. ročníka. Do tohto procesu zapojíme nielen pedagogických zamestnancov a odborných zamestnancov, ktorí v čase bežnej prevádzky realizujú výchovu a vzdelávanie v 0. až v 5. ročníku, ale aj všetkých pedagogických zamestnancov a odborných zamestnancov, ktorí nerealizujú dištančné vzdelávanie v 6. až v 9. ročníku.
16. Základná škola do konca školského roku neorganizuje žiadne spoločné akcie – besiedky, rozlúčky so školským rokom a iné hromadné podujatia, kde dochádza k združovaniu väčšieho množstva osôb; v nevyhnutnom prípade realizuje podujatie len na úrovni skupiny a bez prítomnosti rodičov a iných osôb, nepracujúcich v škole. Základná škola neorganizuje školy v prírode a viacdňové školské výlety.
17. Pri ceste do školy sa sprevádzajúce osoby a žiaci riadia opatreniami ÚVZ SR a pokynmi RÚVZ. **Sprevádzajúce osoby sa vo vnútorných priestoroch školy nepohybujú.**
18. Základná škola si zabezpečí organizáciu pohybu osôb pred svojimi vnútornými a vonkajšími priestormi tak, aby sa minimalizoval kontakt medzi osobami.
19. Žiak po nástupe do školy:
20. do skrinky v šatni si odloží rezervné rúško (pre prípad znečistenia svojho používaného rúška)
21. odchádza si umyť ruky bežným spôsobom, ktorý je v súlade s aktuálnymi hygienicko-epidemiologickými nariadeniami,
22. nosí rúško všade vo vnútorných priestoroch základnej školy, okrem svojej skupiny v interných a externých priestoroch školy, kde prebieha výchovno-vzdelávací proces.
23. V miestnosti, v ktorej sa zdržuje skupina, bude zabezpečené časté a intenzívne vetranie. Budeme sa snažiť organizovať aktivity tak, aby bolo možné väčšiu časť dňa tráviť vonku či už v areáli školy, alebo mimo neho podľa podmienok školy. Základná škola bude opakovane upozorňovať žiakov na dodržiavania hygienických pravidiel pri kašľaní a kýchaní.
24. Toalety budú vybavené mydlom v dávkovači a jednorazovými papierovými utierkami (obrúskami) pre bezpečné osušenie rúk.
25. Upratovanie a dezinfekcia toaliet bude prebieha minimálne dvakrát denne a podľa potreby.
26. Dôkladné čistenie všetkých miestností, v ktorých sa žiaci, pedagogickí zamestnanci a odborní zamestnanci a ďalší zamestnanci školy nachádzajú, sa bude vykonávať najmenej raz denne. Dezinfekcia dotykových plôch, ostatných povrchov alebo predmetov, ktoré používa zvlášť veľký počet ľudí, tiež bude vykonávaná minimálne dvakrát denne a podľa potreby (napr. kľučky dverí).
27. Pre žiakov bude zabezpečené školské stravovanie v bežnej podobe. Stravovanie bude zabezpečené tak, aby sa skupiny žiakov nepremiešavali. Stravu bude vydávať personál spolu s čistým príborom. Žiaci si sami jedlo a pitie nedokladajú a neberú si ani príbory. Pri príprave jedál a pri vydávaní jedál sa budú, samozrejme, dodržiavať bežné hygienické pravidlá.
28. **Nikto s príznakmi infekcie dýchacích ciest**, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) **nesmie vstúpiť do priestorov základnej škol**y. **Ak žiak v priebehu dňa vykazuje niektorý z možných príznakov COVID-19**, je nutné **umiestniť ho do samostatnej miestnosti** a **kontaktovať zákonných zástupcov, ktorí ho bezodkladne vyzdvihnú**. O podozrení na nákazu COVID – 19 základná škola informuje príslušný RÚVZ tak, ako je to v prípade iných infekčných ochorení.
29. Žiaci, ktorých zákonní zástupcovia prihlásili do školy od 1.6. budú automaticky prihlásení na obed. Obed je potrebné odhlásiť **deň vopred**, v inom prípade bude finančná čiastka za konkrétny obed odpočítaná z kreditu/zálohy.
30. POZOR: škola bude po rannom príchode žiakov uzamknutá. V prípade príchodu po dieťa môžete zatelefonovať na t. č. 045/6732145, 0905 355 501, prípadne p. učiteľkám a p. vychovávateľkám – po vzájomnej dohode.

**Interné pokyny pre žiakov:**

1. Žiaci vchádzajú do budovy školy s rúškom na tvári.
2. Pred vstupom do budovy školy absolvujú ranný filter, t.j. meranie teploty bezdotykovým teplomerom, dezinfekcia rúk. V prípade, že žiak neprejde ranným filtrom,  počká na zákonného zástupcu, ktorého kontaktuje poverený zamestnanec školy.
3. Následne postupuje do šatne, kde si odloží veci, v skrinke si ponechá rezervné rúško a odíde do triedy.
4. V triede – má k dispozícii balíček papierových jednorazových vreckoviek a rúško na tvári – sa usadí do pripravenej lavice a počká na ďalšie pokyny. Rúško si v triede môže zložiť.
5. Pri akomkoľvek opustení triedy si rúško opäť nasadí.
6. Žiaci 1.stupňa budú mať vyučovanie do 11:25 h., následne odchádzajú do ŠKD a ŠJ v sprievode vyučujúceho.
7. Žiaci 2.stupňa budú mať vyučovanie do 12:20 h. Následne odchádzajú do priestorov šatne v sprievode vyučujúceho, do ŠJ a domov. Nezdržiavajú sa v priestoroch školy ani pred školou.